Tiener naby skool deur honde aangeval | Maroela Media
Elrica-Joane saam en haar boeties: (Inlas) Alex en Jacques. Foto: Verskaf
WAARSKUWING: Die foto's onderaan die berig mag sensitiewe lesers ontstel.
Elrica-Joane Strydom (15), 'n leerder aan Hoërskool Ladysmith in KwaZulu-Natal, sterk by haar huis aan nadat sy Donderdag deur 'n hond aangeval is, oomblikke nadat die skool verdaag het.
Elizna Strydom, Elrica-Joane se ma, het Vrydag aan Maroela Media gesê die voorval het omstreeks 14:40 plaasgevind.
"Elrica-Joane se boetie, Jacques (21), het buite die skool gewag om haar op te laai en na ons plaas toe te bring," het Elizna gesê.
"Elrica-Joane was skaars oor die voetoorgang buite die skool toe daar twee boerboele op haar afstorm. Die huis oorkant die skool se elektriese hek was oop en die honde het daaruit gestorm."
Elizna het gesê een van die boerboele het Elrica-Joane aan haar bene begin byt.
"Die ander hond was ook op pad om haar aan te val toe Jacques, wat gelukkig daar naby was, tussenbeide kon tree. Hy en omstanders kon daarin slaag om die honde van Elrica-Joane af te kry en terug in die erf in te jaag. Die hek het egter oopgebly en 'n voertuig moes voor dit parkeer om te sorg dat die honde nie uit kom nie."
Jacques het hulp ontbied. Die sibbe se oudste broer, Alex (24), is 'n paramedikus van ER24 en was skaars 2 km van die toneel. Hy het haar tot hulp gesnel, vanwaar sy na 'n dokter geneem is.
Elrica-Joane het bytmerke aan albei haar bene opgedoen. Op een van haar bene is daar weefsel van haar been af geskeur.
"Op een van haar bene moes sy 36 steke aan haar kuit kry. Wat ons egter die meeste bekommer, is dat daar geen hondsdolheidsinspuitings in Ladysmith beskikbaar is nie. Verlede Saterdag is nog 'n dame deur 'n hond gebyt en sy kon eers Sondag haar inspuiting kry. Die dokter het haar wonde behandel en sy moet Saterdag teruggaan vir 'n opvolgbesoek. Hopelik sal ons dan weet of daar inspuitings beskikbaar is."
Elizna verduidelik haar dogter is kort en skraal en "daar is omtrent niks vleis om haar bene nie".
"Sy het baie pyn, maar onder omstandighede gaan dit goed. Sy het reeds voor die aanval 'n vrees vir honde gehad en die voorval het haar meer getraumatiseerd gelaat."
Die eienaar van die huis waar die honde aangehou word, mnr. Ndaba, het Vrydag aan Maroela Media gesê hy is jammer oor wat gebeur het en dat dit 'n betreurenswaardige voorval was.
Hy het gesê hy was nie tuis toe die aanval plaasgevind het nie en weet nie hoekom die heining oop was nie.
"Al wat ek weet is dat iemand wat hout afgelewer het, my honde uitgelok het voordat die skool verdaag het. My een hond is 'n teef wat 13 jaar oud is en die ander is 'n reun van ses jaar oud. Die honde is voor of tydens die voorval beseer en ek moes hulle na 'n veearts neem vir behandeling."
Ndaba, wat nie sy naam aan Maroela Media bekend wou maak nie, het gesê sy honde is in 'n goeie toestand en dat hulle teen hondsdolheid ingeënt is.
Elizna het gesê hulle oorweeg die moontlikheid om 'n siviele eis in te stel.
Elrica-Joane se bytwonde. Foto: Verskaf
Drie spoedig gevonnis ná wrede plaasmoord
Ag nee die arme kind. Ek is so jammer sy moes deur so n trauma gaan. Ek hoop sy herstel vinnig .
Sterkte ek hoop sy raak gou gesond
Ongelooflik!! Geen voorraad vir inspuiting by hospitaal!! Wat word van daardie Land.
Eina dit is baie seer ek weet. Sterkte my kind.
Eienaar kan misskien nie vir sy honde se gedrag verantwoirdelik wees nie maar beslis vir die skade wat hulle aan gerig het!!!!!